**Multikultúrna výchova**

Multikultúrna výchova je definovaná ako súbor výchovných cieľov, opatrení, postupov a činností, ktoré vedú k medzi kultúrnej tolerancii a spolupráci.

Cieľom multikultúrnej výchovy (MKV) je podporovať existenciu množstva odlišných kultúr v jednom čase a priestore (kultúrnu pluralitu). Zdôrazňuje úctu k odlišným kultúram, nevyhnutnosť ich zachovávania (ak neohrozujú celok alebo iné kultúry) a vzájomný rešpekt medzi príslušníkmi väčšiny a menšín, či medzi príslušníkmi rôznych menšín.

Ciele a obsah multikultúrnej výchovy a vzdelávania v ŠkVP pre žiakov s ľahkým a stredným stupňom mentálneho postihnutia Špeciálnej základnej školy v Žiari nad Hronom vychádzajú zo Štátneho vzdelávacieho programu

Základné atribúty pri plnení cieľov MKV v ŠZŠ v Žiari nad Hronom:

1. *Vytvárať kultúrnu gramotnosť*
2. *Budovať kultúrnu identitu*
3. *Podporovať multikulturalizmus*

**Všeobecný cieľ:**

Vyvážene budovať povedomie vlastnej kultúrnej identity s otváraním detskej psychiky pre produkty iných kultúr a pre ľudí z iných kultúr.

**Hlavné ciele:**

1. Viesť žiakov k uvedomeniu si povahy vlastného socio-kultúrneho prostredia a k chápaniu kultúrnej identity tohto prostredia.

2. Viesť žiakov k rešpektovaniu kultúrnej rozmanitosti najbližšieho okolia.

**Čiastkové ciele pre žiakov I. stupňa:**

1. Podporiť rozvoj *KULTÚRNEJ GRAMOTNOSTI* žiaka.

2. Viesť žiakov k chápaniu, aké miesto majú hodnoty vlastného kultúrneho prostredia *KULTÚRNA IDENTITA* medzi univerzálnymi ľudskými hodnotami.

3. Viesť žiakov k rešpektovaniu odlišných kultúr vedľa seba, v rovnakom čase a priestore (slovenská- rómska), ako aj pozitívnej komunikácii medzi nimi, *MULTIKULTURALIZMUS*.

**Charakteristika vzdelávacích oblastí z hľadiska multikultúrnej výchovy:**

Pre multikultúrnu výchovu na I. stupni ŠZŠ sme si zvolili dve vzdelávacie oblasti:

*I. Jazyk a komunikácia,*

*II. Umenie a kultúra.*

***I. Jazyk a komunikácia***

Táto vzdelávacia oblasť podporuje formovanie kultúrnej identity žiakov a postupné uvedomovanie si svojej identity.

Žiaci si osvojujú základy kultúry svojho okolia systematickým čítaním textov s ktorými sa v škole pracuje. Literárna výchova tu podporuje rozvoj jazykových komunikačných zručností, pretože v nej si žiaci osvojujú materiál nevyhnutný pre komunikáciu (pri čítaní textov prežívajú rôzne situácie vyjadrené rôznymi jazykovými štruktúrami a preciťujú súvislosť jazyka so situáciou).

Hlavné ciele multikultúrnej výchovy v oblasti Jazyk a komunikácia:

* Ponúknuť žiakom dostatok nástrojov na primerané a vhodné sebavyjadrenie.
* Pripraviť žiakov na variabilné vyjadrovanie svojich pocitov a myšlienok.
* Viesť žiakov k chápaniu súvislostí medzi jazykovým vyjadrením a konkrétnou situáciou.
* Viesť žiakov k uvedomeniu si vzťahu materinského jazyka a kultúrnej identity ich prirodzeného okolia.
* Viesť žiakov k uvedomeniu si vzťahu cudzieho jazyka a kultúrnej identity ľudí, pre ktorých je materinským jazykom.
* Rozvíjať aktívne počúvanie.
* Rozvíjať čítanie s porozumením, aby žiaci rozoznávali významy textu, ktoré nie sú priamo vyslovené.

***II. Umenie a kultúra***

Táto vzdelávacia oblasť podporuje rozvoj kultivovanej kultúrnej gramotnosti, rozvoj kultúrnej identity žiakov a rozvoj schopnosti rešpektovať hodnoty iných kultúr.

Predmety v tejto vzdelávacej oblasti prebúdzajú záujem o svet hudby a svet výtvarného vyjadrovania. Získavajú základy pre uvedomelú prácu s výtvarným a hudobným materiálom, ktorá je nevyhnutná pre uvedomovanie si vlastnej kultúrnej identity.

Hlavné ciele multikultúrnej výchovy v oblasti Umenie a kultúra:

* Formovanie kultúrnej identity a jej uvedomovania.
* Nácvik zručností v zvládaní prostriedkov sebavyjadrenia vlastnej kultúry.
* Podnety pre spoznávanie najbližších kultúr.
* Podnety pre prijatie faktu existencie odlišných kultúr a odlišných prostriedkov sebavyjadrenia.
* Rozvoj motivácie a zručností pre komunikáciu s inými ľuďmi.

Multikultúrna výchova sa začleňuje do výučby v predmetoch: Slovenský jazyk a literatúra, Hudobná výchova, Výtvarná výchova, Telesná a športová výchova, Pracovné vyučovanie.

Počas školského roka žiaci 1.-4. ročníka a trieda B variantu, pod vedením svojich pedagógov realizujú školský projekt: RÓMSKA SVADBA.

Hlavnou témou projektu je *Rodina- tradičné remeslá (je to východisková téma).*

Súbežne s hlavnou (východiskovou) témou sa v každom ročníku preberá ročníková téma, ktorá je v každom ročníku iná.

Témy pre jednotlivé ročníky (ročníkové témy) sú: *rozprávka, hudba, tanec, kuchyňa.*

Charakteristika ročníkových tém :

1. *Rómska rozprávka*.

Realizuje sa so žiakmi 1. ročníka a triedy B. variantu, začlenená v predmete Slovenský jazyk a literatúra.

1. *Rómska hudba.*

Realizuje sa so žiakmi 2. ročníka, začlenená v predmete Hudobná výchova.

1. *Tradičné rómske tance.*

Realizuje sa so žiakmi 3. ročníka, začlenená v predmete Telesná a športová výchova, Hudobná výchova.

1. *Tradičná rómska kuchyňa.*

Realizuje sa so žiakmi 4. ročníka , začlenená v predmete Pracovné vyučovanie.

Plán aktivít a popis tematických okruhov školského projektu Rómska svadba, podľa danej ročníkovej témy, vypracuje triedny učiteľ na začiatku školského roka a je prílohou Plánu práce Metodického združenia učiteľov 1.-4. ročníka a triedy B variantu.

Žiaci 2. stupňa (5.-9. ročník) sú do projektu zapojení tak, že spolupracujú s vybratým ročníkom z 1. stupňa a pripravujú podporný materiál pre konkrétnu aktivitu alebo činnosť.